Frances Marion

**Marion Benson Owens**, nada en San Francisco o 18 de novembro de 1888 e finada nos Ánxeles o 12 de maio de 1973, foi unha xornalista, escritora e guionista estadounidense, coñecida como **Frances Marion**, decotío citada como unha das mulleres guionistas máis destacadas do século XX, xunto con June Mathis e Anita Loos. Foi a primeira guionista en recibir dous premios Oscar.

## Traxectoria 
Marion naceu en San Francisco (California), filla de Len Owens e Minnie Benson. Tiña unha irmá máis vella, Maude, e un irmán máis novo, Len.

Mentres estaba en San Francisco traballou como axudante de fotografía de Arnold Genthe e experimentou co deseño fotográfico e os filmes en cor. Máis tarde traballou como artista comercial para Western Pacific Railroads e como reporteira do *San Francisco Examiner*. Despois de mudarse aos Ánxeles foi artista de carteis no Morosco Theater, ademais de deseñar anuncios nunha empresa de publicidade.

No verán de 1914 foi contratada como guionista axudante, actriz e axudante xeral por "Lois Weber Productions", produtora propiedade da pioneira directora cinematográfica Lois Weber. Puido converterse en actriz, mais prefería o traballo detrás das cámaras. Aprendeu a escribir guións de Weber, e de feito escribiu un para ela, mais despois queimouno.

Marion traballou como xornalista e foi correspondente durante a primeira guerra mundial. Documentou a contribución das mulleres ao esforzo bélico na fronte e foi a primeira muller en cruzar o Rin tralo armisticio.

Escribiu co nome de Frances Marion moitos guións para a actriz Mary Pickford, incluíndo os de *Rebecca of Sunnybrook Farm* e *The Poor Little Rich Girl*. Tamén escribiu guións para outros filmes de éxito das décadas de 1920 e 1930. Durante eses anos gañaba un salario de 50&nbsp;000 dólares ao anos, cantidade inaudita nese tempo. Foi a primeira muller en gañar un Oscar ao mellor guión adaptado, que conseguiu en 1930 polo filme *The Big House* e dous anos despois gañou o Oscar ao mellor argumento por *The Champ*. En total participou en máis de 300 guións e máis de 130 filmes. Tamén dirixiu e actuou de xeito ocasional nalgúns dos primeiros filmes de Mary Pickford.

Durante moitos anos estivo baixo contrato con MGM Studios, mais a pesar da súa boa posición, abandonou Hollywood en 1946 para dedicar máis tempo a escribir teatro e novelas.

Faleceu en 1973 a consecuencia da rotura dun aneurisma.

## Vida privada 
Marion casou en catro ocasións, as dúas primeiras, con Wesley de Lappe e Robert Pike, antes de cambiar o seu nome. En 1919 casou co actor Fred Thomson, que protagonizou con Mary Pickford *The Love Light* en 1921. Era amiga tan íntima de Pickford, que foron xuntas de lúa de mel cando Pickford casou con Douglas Fairbanks e Marion con Thomson. Tralo inesperado pasamento de Thomson en 1928, casou co director George W. Hill en 1930, aínda que o matrimonio finalizou en divorcio en 1933. Tivo dous fillos, Fred C. e Richard (adoptado). Fred chegou a ser editor das obras de George Eliot.

## Filmografía seleccionada 
## Bibliografía 
* *Minnie Flynn*. Nova York: Boni and Liveright, 1925
* *The Secret Six*. NY: Grosset & Dunlap, 1931 [novela a partir de su propio guion]
* *Valley People*. Nova York: Reynal & Hitchcock, 1935
* *How to Write and Sell Film Stories*. NYNova YorkCovici-Friede, 1937
* *Molly, Bless Her*. Nova York: Harper & Brothers, 1937
* *Westward The Dream*. Garden City Nova York: Doubleday and Company, 1948
* *The Passions of Linda Lane*. Nova York: Diversey Publications, 1949
* *The Powder Keg*. Boston: Little, Brown & Co., 1953
* *Off With Their Heads!: A Serio-Comic Tale of Hollywood*. Nova York: The Macmillan Company, 1972 [memorias]

## Notas 
## Véxase tamén 
### Bibliografía 
* Beauchamp, C. Marion, Frances. *American National Biography Online*, febreiro de 2000.
* 
### Ligazóns externas 
* *Without Lying Down: Frances Marion and the Power of Women in Hollywood*
* Frances Marion  en Women Film Pioneers Project